Ирләр гаиләдән нигә китә, яки «Мәхәббәт, кәҗә һәм башкалар» тагын ниләр күрсәтте?

	Узган ел бер төркем эстрада артистлары, чын мәгънәсендә, мөгез чыгарды. Раушан Шәрифнең «Мәхәббәт, кәҗә һәм башкалар» исемле спектаклен сәхнәләштерделәр.	 Спектакльне һәр җирдә тулы зал, көчле алкышлар белән җылы кабул иттеләр. Һәм менә яраткан тамашачылар өчен янә сөенечле хәбәр: спектакльнең икенче кисәге дөнья күрде. Артистлар аны Казан тамашачысына 10 ноябрь көнне Халыклар дуслыгы йортында бушлай күрсәтте. С пектакль башланыр алдыннан, автор һәм режиссер Раушан Шәриф тамашачыны беренче кисәкнең эчтәлеге белән таныштырып үтте һәм үзенең кайбер фикерләрен җиткерде: – Боларның нишләве инде бу, килешми дип кырт кисүчеләр дә булыр. Әмма эстрада артистларының үзләрен башка өлкәдә, башкача сынап карарга теләве бу. Шуңа күрә ни килеп чык­канын үзегез күрерсез. Шуны әйтәсем килә: талантлы кеше теләсә нинди өлкәдә үз булдыклыгын күрсәтә ала. Дөрес, без моның шулай икәненә тамаша вакытында ышандык. Бер төркем авыл хатыннары ирләрен төрлечә сынап туйгач, заманга ияреп тәрбияли: диетага утырта. Берсе спортка өстенлек бирә, икенче гаилә кытай кухнясына күчә, өченчесе яңа препарат уйлап табарга тели, шунлыктан сөекле ирен «тәҗрибә үткәрә торган куян» сыйфатында күрә. Дүртенче хатын исә үзен йөкле дип алдый. Дүрт хатын, берләшеп, ирләреннән үч ала, кыскасы. Күптән инде бу йортларда аш, бәрәңге пешми, бәлеш, өчпочмак кебек татар халык ризыклары кара исемлектә тора. Ачка тилмергән ирләр бергәләшеп урманга чыгып китә. Менә шуннан соң инде ирсез калганлыкларын аңлаган хатыннар аларны эзләү эшенә керешә. Әмма кайдан табарга? Дөнья картасын алып, Америка, Антарктидаларга да «сәяхәт кыла» ярык тагарак алдында калган хатыннар. Әмма шул вакытта Айгөлнең башына гениаль фикер килә: Рәсим урманындагы аулак урынны бары тик кәҗә белә. Мәхәббәтләрен эзләп табуда нәкъ менә кәҗә ярдәм итә дә инде. Ирләрен өрмәгән җиргә дә утыртмаска, көн саен таба ашы пешерергә вәгъдәләр биреп, хатыннар ирләрен өйгә кайтырга күндерә. Бу авылда Сабантуй көннәре була.
Артистлар залда чын Сабантуй оештырды. Тамаша залына төшеп, халыкны атта да чаптырды, йомырка кабып та йөгертте. Спектакльнең исемендә кычкырып торгач, кәҗәнең сәхнәгә чыгуын тамаша буе көтеп утырдым, әмма, тавышын ишетүдән гайре, кәҗәне күрү бәхете тәтемәде.
Артистларның уенына килгәндә исә, Лилия Муллагалиевага тиңнәр булмады. Аның йөзе, кыяфәте генә түгел, хәрәкәтләре, мимикалары да уйный. Азат Фазлыев оста биюче икән. Рәсим Низамов белән Айгөл Бариева исә тамашачыны җыр-моңнары белән ял иттерде. Калган артистларның нәрсәгә сәләтле икәнен үзегез барып күрегез. 
	Ландыш КӘБИРОВА	
Шәһри Казан

	№ --- | 14.11.2015	


